Sessió enfocada al projecte 3.1 del Pla de salut, "Millora de la resolució en els àmbits de relació més freqüent entre l'atenció primària i l'atenció especialitzada".
Un d'aquests àmbits és el de les malalties de l'aparell locomotor, en què durant l'any 2012 es va iniciar la implementació del nou model d'atenció basat en el Pla director de malalties reumàtiques i de l'aparell locomotor.
Objectius del nou model d'atenció:
- Incrementar la capacitat de resolució en l'àmbit de l'atenció primària per a consultes de baixa complexitat i millorar l'accés a l'atenció especialitzada, agilitar el diagnòstic, ordenar les intervencions i articular la col·laboració.
- Definir, amb la participació d'institucions i professionals, els elements que configuren la base dels acords territorials: objectius compartits, organització del procés assistencial en col·laboració, utilització de sistemes d'informació i comunicació integrats, seguiment i avaluació.
• Atenció a les malalties de l'aparell locomotor: model territorial al Bages-Solsonès.
Marcel Prats, director d'Atenció Primària de la Fundació Althaia, explica el projecte de la unitat d'alta resolució en malalties reumàtiques i de l'aparell locomotor de la Divisió d'Atenció Primària d'Althaia, en què hi ha un equip multidisciplinari assistencial format per un reumatòleg i un infermer amb un ventall d'aspectes diferents de treball (consultories, visites d'alta resolució, comunicació en línia, etc.).
L'experiència mostra resultats en la millora de les indicacions i disminució de les derivacions, la reducció de la llista d'espera i l'augment de la satisfacció dels professionals.
Dolors Rosinés, traumatòloga d'Althaia, presenta el model territorial en fase de desplegament que abasta el sector sanitari Bages-Berguedà-Solsonès, amb unitats multidisciplinàries i trajectòries clíniques protocol·litzades, i amb consens de derivació i ordenació de l'activitat ambulatòria.
• Atenció primària, atenció especialitzada.
Francesc Pallisó, cap del Servei de COT de l'Hospital de Santa Maria de Lleida, exposa el treball de col·laboració entre atenció primària i atenció especialitzada per al conjunt de la Regió Sanitària Lleida, en què s'ha constituït una unitat funcional multidisciplinària, amb reunions periòdiques descentralitzades i grups de treball per patologies que estableixen protocols consensuats, com també un sistema innovador de teleconsulta que evita el desplaçament dels pacients a l'hospital.
• Millora de la resolució en COT i reumatologia, model UFAL.
Antonio Aranzana, director del CAP Pare Claret, i Felix Castillo, cap del Servei de COT i coordinador de la UFAL de l'Hospital Dos de Maig, expliquen el treball entorn de la unitat funcional de l'aparell locomotor en una sèrie d'ABS de Barcelona, amb protocol·lització de criteris diagnòstics i de derivació, redistribució interna de fluxos de pacients i formació a l'atenció primària.
Els primers resultats mostren disminucions importants en el nombre de derivacions.
• Projecte d'atenció integrada al pacient amb patologia de l'aparell locomotor en una àrea bàsica de salut i disseny d'un programa per a pacients amb gonartrosi en l'atenció primària.
Aurora Garriga, directora de l'EAP Igualada 2, presenta el treball de col·laboració iniciat amb l'hospital mitjançant el consens en relació amb els principals motius de derivació i la qualitat de la informació transmesa entre l'atenció especialitzada i l'atenció primària, de manera que es facilitin les vies de comunicació entre professionals (interconsulta informàtica), i inclusió d'activitats de capacitació dels pacients mitjançant una escola de l'esquena.
Cristina Escardó, del mateix EAP Igualada 2, presenta el disseny d'un programa per a pacients amb gonartrosi a l'atenció primària a través d'un curs d'educació sanitària per a pacients impartit pels professionals d'infermeria, en col·laboració amb professionals de fisioteràpia, i coordinat amb els serveis de traumatologia i rehabilitació.
Com s'ha consensuat amb tots els proveïdors de la regió el model multidisciplinari de l'atenció a la lumbàlgia.
M. Àngels Sieira, de l'EAP Girona 2, en nom del grup de treball amb participació de tots els proveïdors de la Regió Sanitària Girona, presenta la dinàmica de consens generada per a la construcció d'un model comú multidisciplinari d'atenció a la lumbàlgia, impulsat inicialment per la Regió Sanitària, però ràpidament assumit des del lideratge clínic dels professionals participants en el grup de treball.
El plantejament abasta des de la intervenció educativa a la valoració multidisciplinària, amb l'establiment d'acords a nivell territorial i amb indicadors consensuats entre tot el grup de treball.
• 3 anys d'aplicació del Pla director de malalties reumatològiques i de l'aparell locomotor al Vallès Oriental.
Ana Pérez, del SAP Vallès Oriental, i Enric Cruz, director de COT de Hospital General de Granollers, exposen el model d'atenció integrat de la lumbàlgia al Vallès Oriental, com a experiència que s'inicia el 2010 i que actualment compta amb resultats mesurats que són de gran impacte.
Com a elements clau de l'organització, s'ha desenvolupat la protocol·lització de l'accés a les tecnologies diagnòstiques, la creació d'una finestra única per al procés de lumbàlgia, l'apropament de la fisioteràpia a l'atenció primària, la derivació electrònica i el consultori virtual.
Els resultats avaluats mostren la disminució en les derivacions, l'ús més adequat de les proves diagnòstiques, la reducció del temps d'espera i de la mitjana de dies de baixa per dolor lumbar.
Promoció de la salut i prevenció de les malalties de l'aparell locomotor.
Carmen Cabezas, subdirectora de prevenció i promoció de l'Agència de Salut Pública de Catalunya, va argumentar com des de la perspectiva de salut pública es pot contribuir a la promoció de la salut i a la prevenció de les malaltes de l'aparell locomotor, i va parlar de quins són els marcs conceptuals de les actuacions, quines intervencions han mostrat més efectivitat i com, en el nostre context català, hi ha un bon posicionament per portar-les a terme.
Conclusions generals de les presentacions i el debat
• Els projectes presentats tenen diferents nivells de desenvolupament.
Alguns estan en fase inicial o fins i tot de disseny, i altres estan en fase de resultats tangibles, per exemple, en nombre i adequació de les derivacions, temps d'espera o temps d'incapacitat.
També presenten diferències quant a l'abast: des d'alguns que afecten un nombre reduït d'ABS fins als que tenen una projecció del conjunt d'una regió sanitària.
• Cada experiència té algunes singularitats que poden ser de referència per a les altres, com ara unitats funcionals multidisciplinàries, paper d'infermeria d'atenció primària, dinàmiques de formació de professionals, enquestes de satisfacció, cursos d'autocura per a pacients, atenció de fisioteràpia grupal, finestra única en derivació, adequació d'indicacions en diagnòstic, etc.
• I totes tenen elements d'èxit i facilitadors o condicionants comuns:
El Pla de salut i el Pla director de malalties de l'aparell locomotor són eines centrals que han esdevingut motors dels projectes d'implantació.
L'element clau són els acords entre professionals: acords per definir la cartera de serveis pactada, protocols i vies de relació entre professionals d'atenció primària i atenció especialitzada.
Els precedents de relació entre professionals i nivells en projectes transversals són útils per poder planificar projectes actuals.
El lideratge compartit dinamitza els canvis.
La implicació directiva és efectiva per posar en marxa els projectes i donar-los suport.
L'impuls del CatSalut serveix per traslladar les orientacions estratègiques i facilitar aspectes organitzatius.
La capacitació dels professionals d'atenció primària, mitjançant esquemes de col·laboració i formació en casos clínics, per assumir una major resolució.
La possibilitat de compartir informació clínica a través dels sistemes d'informació és un element clau per a la col·laboració efectiva.
La preocupació quant al sistema de pagament de les visites.
Actualment el CatSalut està revisant el model de pagament de manera que estigui en línia amb el model assistencial de col·laboració entre nivells i responsabilització sobre el conjunt de la població d'un territori.
L'objectiu final és millorar l'accessibilitat del pacient i millorar la seva satisfacció.